43 migrante sterf toe boot in stormsee sinkOorlewende migrante in komberse toegedraai ná die tragedie. (Foto: STRINGER / ANSA / AFP) Meer as 40 migrante, onder wie ŉ baba van net ŉ paar maande oud, is dood toe hul oorlaaide boot Sondag vroegoggend in die see naby Italië se suidelike Calabrië-streek gesink het. Sowat 80 migrante het die voorval oorleef, maar 43 liggame is op die strand gevind. Reddingswerkers het aan AFP gesê die vaartuig het meer as 200 mense vervoer toe dit vroegoggend in die stormsee gesink het. “Dosyne en dosyne mense het verdrink, onder wie kinders. Baie word steeds vermis. Calabrië is in rou na hierdie verskriklike tragedie,” het die streekgoewerneur Roberto Occhiuto Sondag gesê. Italiaanse media berig die oorlaaide boot het teen dagbreek teenoor die kusstad Crotone opgebreek. Die Italiaanse eerste minister, Giorgia Meloni, het intussen gesê dit is “misdadig” om ŉ boot van skaars 20 meter op die see uit te stuur met 200 mense aan boord én met ŉ voorspelling van slegte weer. Oorlewende migrante in komberse toegedraai ná die tragedie. (Foto: STRINGER / ANSA / AFP) Die tragedie volg enkele dae nadat die Italiaanse regering ŉ omstrede nuwe wet oor die redding van voornemende migrante deurgevoer het. Dié nuwe wet dwing migrerende hulpvaartuie om net een reddingspoging op ŉ slag te maak. Kritici het egter gewaarsku dat dit die aantal verdrinkings in die sentrale Middellandse See kan verhoog. Die roete oor die Middellandse See word beskou as die gevaarlikste kruising ter wêreld vir mense wat asiel in Europa soek. Volgens die Italiaanse ministerie van binnelandse sake het byna 14 000 migrante reeds vanjaar via die see in Italië aangekom. Dit is aansienlik meer as die 5 200 migrante wat verlede jaar oor dieselfde tydperk Italië binnegekom het. Sowat 4 200 het in die eerste twee maande van 2021 na Italië gevlug. Matteo Piantedosi, Italiaanse minister van binnelandse sake, het Sondag gesê die ramp “wys hoe absoluut noodsaaklik dit is om onwettige immigrasie te bekamp”. Die sentristiese voormalige minister van ekonomie Carlo Calenda het egter op Twitter gesê: “Mense wat in die moeilikheid beland op see moet gered word, ongeag die koste, sonder om diegene te straf wat hulle probeer help.”